Suomalaiset kävivät vuonna 2019 elokuvissa hieman edellisvuotta enemmän.

Päättynyt vuosi 2019 oli harvinaisen huono kotimaiselle elokuvalle. Suomalaiset elokuvat vetivät noin 1,4 miljoonaa katsojaa teattereihin, mikä on noin 17 prosenttia kaikista viime vuoden elokuvissakävijöistä.

Kotimaisen elokuvan suosio on painunut alle 20 prosenttiin viimeksi vuonna 2011.

Viime vuoden Suomen katsotuimpien elokuvien listan viiden parhaan joukkoon pääsi vain yksi kotimainen elokuva. Se oli Markus Lehmusruusun ohjaama Risto Räppääjä ja pullistelija.

Viime vuonna yli 100 000 katsojaa saaneita kotimaisia ensi-iltaelokuvia oli Risto Räppääjän lisäksi vain kaksi: Aleksi Mäkelän ohjaama Olen suomalainen ja Taru Mäkelän Täydellinen joulu.

Kokonaisuutena elokuvavuosi 2019 oli hyvä, ja elokuva itse asiassa hieman kasvatti suosiotaan. Suomalaiset kävivät elokuvissa noin 8,4 miljoonaa kertaa, mikä on 3,7 prosenttia enemmän kuin viime vuonna.

Joulupäivänä Suomen ensi-iltansa saanut animaatioelokuva Frozen 2 on ollut jo tähän mennessä järkälemäinen hitti. Se on kerännnyt viikossa lähes 260 000 katsojaa.

Vuoden 2019 katsotuimmat elokuvat Suomessa

Viisi katsotuinta

1. Joker / 402 844

2. Avengers: Endgame/ 342 636

3. Leijonakuningas / 333 185

4. Star Wars: The Rise of Skywalker / 298 878

5. Risto Räppääjä ja pullistelija / 288 291

Risto Räppääjä oli lyömätön suosikki kotimaisista elokuvista. Jouko Piipponen / Solar Films

Viisi katsotuinta kotimaista

1. Risto Räppääjä ja pullistelija / 288 291

2. Olen suomalainen / 173 588

3. Täydellinen joulu / 123 208

4. Juice / 114 161 (ensi-ilta 2018, kaikki katsojat 181 509)

5. Onneli, Anneli ja nukutuskello 93 176 (ensi-ilta 2018, kaikki katsojat 160 682)

Lähde: Filmikamari

Korjattu 3.1.2020 klo 14.20 Kotimaisen elokuvan katsojaluku tarkentui. Katsojia oli 1,4 miljoonaa, ei 1,6 miljoonaa, kuten jutussa ensin kerrottiin.